A tous ceulx qui ses présentes lettres verront et orront Jehan Chataul prêtre, garde du scel de la prévosté de Bourbonne salut. Saichent tous que l’an de grace mil quatre cens soixante quatre le huitieme jour du mois d’avril après Pâques au lieu et en la ville dudit bourbonne en l’ostel et domicile de Erard Calloel d’illec en la chambre darrier duduit ostel environ trois heures apres midi d’icelluy jour. En ma presence et pardevant Jehan Gerard notaire, jurez au roi notre sires establiz a ce faire en ladite prevoste esteant en leurs personnes venerables religieux et discrettes personnes dom Jehan de Blevaincort religieux borcier11 et procureur de l’église et monastère de Morimond, monastère de l’Odre de Cisteaux Damp Jehan Viennot de Serqueulx religieux et moine cellérier de la dite église d’une part, Odot Usiriot, Jehan borgeois, Jehan de Vy, Jehan Broisset, Jehan de Metz Jacquot Maignien et Jehan Perenot tous demourans au lieu de Senaide d’autre part. Lequelz de Senaide de leur bon grez sans contrainte comme ils disoient recognurent et confesserent que comme ils seussent prins aprehendez et approprie a eulx certains héritaiges seans au finaige dandouavre appartenant a ladite eglise de Morimond et ung chacun d’eux particulierement cuidans que iceulx heritaiges fussent assiz et cistuez au finage du dit Senaide pour laquelle cause les abbés de Morimond les poursuivirent tant de la propriété comme des arréaiges. Combien que iceulx religieux ont montrés a iceulx et demontré certains titres et enseignemens de chatres par lesquelz appart que iceulx heritaiges sont du finage dudit Andouaivre. Après ce fait iceulx de Senaide dessus nommez ont adrecie leur paroles conjointement ensemble et d’un commun accord aux diz religieux dessus diz tels mots ou feuilles en effet et substance : messires les heritaiges que nous avons labourez et cultivez cuidans les appropriez a nous comme dessus seans en coste de Romont cest assavoir prenant et lignant des la borne quest assise et plantee au hault dudit Romant au prez d’un chasne qui separe les trois finaige de Senaide Andouevre et Ainvelle venant le contreval du reste lignant au bout dessus du fosse qui naguiere a este fait par Nicolas de Boyon grangier dudit Andouevre prez de la fontaine du prez du Bul et dudit foussel tirant et lignant au bas du fond de la combe appelee la combe au Bul tirant au russel et la partie d’entre Andouevre et finage d’Illec. Nous y avons renoncie et renoncons par ces presentes pour nous et pour nos hommes et nous quittons iceulx heritaigesque nous ne voulons rien retenir de l’esglise et es diz heritaiges nous ne voulons preure ne mettre et ne voulons rien de l’esglise retenir a nos escients. Moyennant et parmy ce que iceulx religieux ont mis au neant et promettent par ces presentes iceulx de Senaide de leur tournee quil avaient a Paris qui estait et escheoit le dix septieme jour du moi de may prochain venant laquelle tournee leur estait assignee a requeste dudit abbe et religieux pour ceste cause et avec ce sont et demeurent quittes iceulx de Senaide des arreages du temps passe et jusques aujourdhui. Desquelles choses dessus dictes et d’une chacune d’icelles. Iceulx religieux en ont requis a moy et audit jurey lettres de instrument qui leur a este autroyer ung ou plusieurs en ceste même forme pour valoir a la dicte eglise ce que raison donra. En tesmoing de laquelle chose je Jehan de Chataul pretre garde du scel dessus nomme a la relacion et avec le scel et le seing manuel dudit jure mis a ces presentes lettres ay scellees icelles du scel de ladite prevoste et de mon propre scel sauf le droit du roy notre sire et l’autruy. Ce fut fait l’an jour lieu et heure dessus dits.
